
Álvaro del Portillo, 1-VIII-1985 

 

Preaiubiților: fie ca Isus să-mi păzească fiicele și fiii! 

V-am  vorbit  în  ultima  mea  scrisoare  despre  darul  divin  al vocației, pe care trebuie să-l  prețuim cu delicatețea unor îndrăgostiți. Îngăduiți-mi ca astăzi să continui aceeași temă, desprinzând  noi  reflexii  din  această  lumină  supranaturală  care  însuflețește  întreaga  noastră viață. 

De curând s-au împlinit cincizeci de ani de la vocația mea la Lucrare și îmi revin în minte  amănunte  din  acele  prime  momente  ale  vieții  mele în Casă. V-am povestit că, pentru a-mi  da  formarea  de  bază  a  Lucrării  Sfântului  Rafael  —  pe care nu o primisem înainte —, Fondatorul  nostru  nu a ezitat să înceapă un curs doar pentru mine, deși în acea perioadă era foarte aproape de epuizare, după o muncă extrem de intensă de-a lungul întregului an. Nu și-a îngăduit odihnă pentru a-i oferi hrana spirituală unui fiu al său, abia născut la viața Lucrării. Ne-a învățat astfel — de-a lungul întregii sale vieți — că formarea este o sarcină de cea mai mare importanță, pentru ca vocațiile pe care Dumnezeu ni le trimite cu atâta belșug să prindă rădăcini și să ajungă la deplina lor maturitate. 

Toți trebuie să vă străduiți să aveți grijă de frații voștri, în mod deosebit de cei care sunt quasi  modo  geniti  infantes2,  asemenea  unor  prunci  abia  născuți,  pentru  că  tocmai  au cerut admiterea în Opus Dei sau aspiră să o ceară într-o zi nu prea îndepărtată. Fiicele și fiii mei: dacă, pentru a ajuta un suflet care se apropie de Lucrare, trebuie să fim dispuși la orice sacrificiu personal, gândiți-vă ce va trebui să facem pentru acele persoane care au bătut la ușa casei noastre, mișcate de har și de dorința, atât de nobilă și supranaturală, de a se dărui slujirii lui Dumnezeu în Opus Dei. 

Dar  să  nu  credeți  că  aceasta este o sarcină exclusivă a directorilor și a celor cărora le-a  fost  încredințată  grija  formării  inițiale.  Toți  trebuie  să  simțim  această  responsabilitate, pentru că Lucrarea este stâna lui Cristos — astfel ne-a învățat Părintele nostru —, în care toți, „pe  lângă  faptul  că  suntem  oi  ale  acestei  turme,  într-un  fel  suntem  și  păstori  ai  acestor  oi, păstori buni. Pentru că, dacă am fost chemați din Iubirea lui Dumnezeu și avem obligația de a răspunde, avem și datoria, nu mai puțin puternică, de a conduce, de a contribui la sfințirea și perseverența fraților noștri”3. 

A  fi  în  același  timp  oaie  și  păstor constituie una dintre trăsăturile caracteristice ale spiritului  nostru,  pe  care  trebuie  să-l  păstrăm  și  să-l  transmitem  în  toată  integritatea  sa.  Să 

 

1 Fericitul Álvaro del Portillo, Scrisoare din 1-VIII-1985, în Cartas de familia, vol. 1 (AGP, biblioteca, P.17) . 2 1 Pt 2,2. 

3 Sfântul Josemaría, Însemnări din predicarea sa, în Crónica 1969, p. 489 (AGP, Biblioteca, P.01). cerem  acest  har  Preasfintei  Fecioare,  când  o  vom  invoca  prin  rugăciunea: Cor  Mariae dulcissimum,  iter  serva  tutum!,  reinnoind  consacrarea  Lucrării  către  Prea  Dulcea  și Neprihănita Ei Inimă. 

Pentru a fi o oaie bună din această turmă a lui Cristos, este necesar să ne străduim să primim  cu docilitate și recunoștință formarea care ne este oferită cu atâta belșug în Lucrare. Numai într-un pământ îmbibat de umilință și sinceritate, udat de harul dumnezeiesc, sămânța vocației se dezvoltă și ajunge la deplina maturitate. De aceea, corectarea fraternă, confidența, Cercurile  și  celelalte  mijloace  de  formare  sunt  indispensabile  pentru a persevera pe drumul nostru. Străduiți-vă în fiecare zi cu mai multă râvnă să le asimilați, fiicele și fiii mei, punând din  partea  voastră  tot  interesul,  pentru  ca  Duhul  Sfânt  să-Și  poată  împlini  lucrarea  fără piedici. V-ați gândit la această realitate impresionantă?: Sfințitorul, Cel care ne vorbește și ne inspiră, o face prin aceste mijloace. Cât de bine se înțelege prioritatea pe care sfântul nostru Fondator  le-o  acorda,  convins  fiind  că  ceea  ce  ni  se  spune  —  fiecăreia,  fiecăruia!  —  este cuvântul lui Dumnezeu, pentru ca noi să-l facem viața vieții noastre! 

Aceasta  este  principala  sarcină  care  ne revine fiecăruia în lucrarea propriei sfințiri: să-L  lăsăm  pe  Dumnezeu  să  lucreze  în  sufletul  nostru,  deschizându-ne  pe  deplin  inima  în confidență,  supunând  propria  judecată,  luptând  cu  generozitate  și  cu  adevărat  pentru  a  ne însuși  sfaturile  care  ne  parvin  prin  mijloacele de formare personală și de formare colectivă. Examinează  acum,  fiica  mea,  fiul  meu,  care  este  atitudinea  ta  —  în  fiecare  zi,  în  fiecare săptămână, în fiecare lună, în fiecare an — față de acea formare care — o știm foarte bine — „nu se termină niciodată”, pentru că atâta timp cât trăim pe pământ, suntem pe drum și, prin urmare, avem nevoie de îndrumare și de încurajare. Întreabă-te: merg în fiecare săptămână la Cerc și la convorbirea frățească cu foamea de a-mi identifica spiritul cu cel al Lucrării? Știu să-mi  stabilesc  câteva  obiective — puține — în care să-mi concentrez lupta în acele zile? Îi cer Domnului ajutor pentru a le îndeplini? 

Lucrarea  este  o  Mamă  bună  care  își  cheltuiește  toate  energiile  pentru  a  le  asigura fiilor săi formarea necesară, pentru ca noi să fim fideli chemării specifice pe care Dumnezeu ne-a  adresat-o.  Din  partea  voastră,  fiicele  și  fiii  mei,  trebuie  să  existe  cea  mai  deplină răspundere, inclusiv atunci când vine momentul să participați la acele mijloace de formare — cursul de retragere, întâlnirile anuale de formare — care, cerând mai mult timp și mai multă dăruire, presupun să ne desprindem pentru câteva zile de ocupațiile obișnuite. De aceea, când vă  gândiți  la  planurile  voastre  profesionale,  familiale  etc.,  considerați  că  —  între  celelalte îndatoriri  —  formarea  voastră  ocupă  un  loc  de  cea  mai  mare  importanță.  Întrebați-vă:  țin seama  de  exigențele  formării  atunci când îmi planific o perioadă de vacanță sau de odihnă? Știu  să  renunț  cu  bucurie  la  preferințele  mele,  pentru  a  ușura  munca  celor  care  îmi  oferă mijloacele  de  formare?  Consider  participarea  la  aceste  mijloace  ca  pe  o  parte  importantă a angajamentului de iubire pe care l-am stabilit sau doresc să-l stabilesc cu Lucrarea? Merg la fiecare dintre ele cu „entuziasmul primei dăți”, chiar dacă se numără cu zecile anii pe care îi port în Opus Dei? Caut în acele zile să-mi reîmprospătez dăruirea, să mă întorc la rădăcinile vocației mele, pentru a găsi acolo avântul și tinerețea de spirit care să-mi permită să-L urmez pe Cristos cu un entuziasm supranatural reînnoit? 

Vă aminteam mai înainte, cu cuvintele Fondatorului nostru, că — pe lângă faptul că suntem oi — trebuie ca toți să ne simțim și păstori ai celorlalți. Și în aceasta, într-un mod cu totul special, Părintele nostru este și el un model pentru noi. Îndreptați-vă privirea spre chipul său atât de iubitor și învățați să vă cheltuiți pentru ceilalți, asemenea bunului păstor care „își dă  viața  pentru  oile  sale”4:  fără  să  vă  gândiți  la  drepturi,  ci  la  îndatoriri  asumate  cu  drag; căutând neîncetat ocazia de a-i sluji — cu adevărat, fără să se observe — pe frații voștri. Așa cum v-am amintit și cu alte ocazii, maturitatea pe care Lucrarea o așteaptă de la toți fiii săi se manifestă în dorința arzătoare de a ne dărui viața unii pentru alții. Ne rugăm — în fiecare zi îi prezint  Sfintei  Treimi această rugăciune: nu mă lăsați de rușine! — pentru ca Domnul să ne păstreze  sigur  acest  drum,  pe  care  trebuie să continuăm să-l parcurgem în fiecare zi, pas cu pas.  Îngăduie-mi  să-ți  vorbesc  cu  puțină  franchețe: nu-mi spune că Îl iubești pe Dumnezeu, Biserica,  Lucrarea,  dacă  nu  ai  grijă  cu  delicatețe  de  drumul  tău  și  de  mijloacele  pentru  a-l urma. 

Meditați la acele învățături ale Părintelui nostru: „nu uita, fiul meu, că tu colaborezi la  formarea  fraților  tăi  și a atâtor suflete în orice moment: când lucrezi și când te odihnești; când  ești  văzut  vesel  sau îngrijorat; când, în mijlocul străzii, îți faci rugăciunea de fiu al lui Dumnezeu  și  pacea  sufletului  tău  se  revarsă  în  exterior;  când  se  observă  că  ai  plâns  și zâmbești”5. 

Iar  când  vă  veți  simți  obosiți  —  pentru  că  toți  suntem  făcuți  din  carne  și  oase  — aduceți-vă  aminte  de  chipul  Părintelui  nostru,  care  de  atâtea  ori  a  întruchipat  în  propria  sa viață  imaginea  evanghelică  a  Bunului  Păstor,  uitând  cu  desăvârșire  de  propria  sa oboseală, pentru a ieși în căutarea unei oi care poate se rătăcise; pentru a lua în brațele sale puternice, cu  duioșie,  un  mielușel  abia  născut;  pentru  a  se așeza în fruntea turmei și a o conduce spre pășunile vieții veșnice. 

Nu vreau să închei fără să vă cer rugăciuni pentru fiii mei, Numerari și Asociați, care vor primi hirotonirea preoțească la Torreciudad, în ziua de 15 a acestei luni. Înconjurați-i cu căldura rugăciunii voastre și a amintirii voastre pline de afecțiune. Și nu încetați să vă uniți cu intențiile  mele,  în  care  fiecare  dintre  voi — fericirea voastră, sfințenia voastră personală — ocupă un loc privilegiat. 

Cu toată dragostea, vă binecuvântează 

al vostru Părinte 

Álvaro 

Roma, 1 august 1985 

 

4 In 10,11. 

5 Sfântul Josemaría, A solas con Dios, nr. 54 (AGP, Biblioteca, P.10). 

